**ΚΕΝΕΣ ΘΕΣΕΙΣ ΕΞΕΙΔΙΚΕΥΜΕΝΟΥ ΠΡΟΣΩΠΙΚΟΥ ΣΤΗΝ ΑΣΤΥΝΟΜΙΑ ΚΥΠΡΟΥ**

Γίνονται δεκτές αιτήσεις στην Αστυνομία Κύπρου, για πλήρωση **μίας (1)** εξειδικευμένης θέσης **Διαχειριστή Βάσεων Δεδομένων**.

**ΜΙΣΘΟΔΟΣΙΑ**

Ο μισθός των θέσεων είναι Κλίμακα: Α8: €24.500, 25.697, 26.894, 28.091, 29.288, 30.485, 31.682, 32.879, 34.076, 35.273, 36.470, 37.667, Α9 €30.413, 31.880, 33.347, 34.814, 36.281, 37.748, 39.215, 40.682, 42.149, Α10 €34.284, 35.923, 37.562, 39.201, 40.840, 42.479, 44.118, 45.757, 47.396, Α12(ΙΙ) €44.978, 47.080, 49.182, 51.284, 53.386, 55.488, 57.590, 59.692, 61.794, 63.896 (Συνδυασμένες Θέσεις). Στη μισθοδοσία, προστίθενται οι οποιεσδήποτε γενικές αυξήσεις που έχουν εγκριθεί με νομοθεσία. Επιπλέον, καταβάλλεται τιμαριθμικό επίδομα, σύμφωνα με το ποσοστό που εγκρίνεται από την Κυβέρνηση από καιρό σε καιρό.

Η δημοσίευση των εν λόγω θέσεων γίνεται ύστερα από την απόφαση του Υπουργικού Συμβουλίου και τη μετέπειτα γραπτή συγκατάθεση της Κοινοβουλευτικής Επιτροπής Οικονομικών και Προϋπολογισμού, για εξαίρεση τους από τις πρόνοιες των περί της Απαγόρευσης Πλήρωσης Κενών Θέσεων στο Δημόσιο και στον Ευρύτερο Δημόσιο Τομέα (Ειδικές Διατάξεις) Νόμων του 2013 έως (Αρ. 2) του 2014.

Σημειώνεται ότι, τυγχάνει εφαρμογής η ισχύουσα μείωση κλιμάκων εισδοχής των υπαλλήλων που διορίζονται μετά την 01/01/2012, όπως αυτή προβλέπεται στον εκάστοτε εν ισχύει Κρατικό Προϋπολογισμό. Σύμφωνα με το Άρθρο 10 του περί Προϋπολογισμού του 2023, Νόμου (Ν.82 (II) του 2022), κατά τα δύο πρώτα έτη της υπηρεσίας ο ετήσιος βασικός μισθός θα ανέρχεται στα €22.048. Με τη συμπλήρωση 24 μηνών υπηρεσίας ή απασχόλησης στον υπό αναφορά μισθό, ο εργοδοτούμενος θα τοποθετείται στην αρχική βαθμίδα της μισθοδοτικής κλίμακας της θέσης.

*Σύμφωνα με το ίδιο άρθρο, η πιο πάνω ρύθμιση δεν τυγχάνει εφαρμογής στις περιπτώσεις:*

|  |  |
| --- | --- |
| *1.* | *Υπαλλήλων που κατέχουν μόνιμη θέση, οι οποίοι, είτε διορίστηκαν πριν την 01.01.2012, είτε διορίστηκαν μετά την 01.01.2012 και υπηρέτησαν συνολικά για είκοσι τέσσερις μήνες σε μειωμένη κλίμακα εισδοχής, και διορίζονται ή προάγονται σε άλλη θέση ή αποσπώνται για οποιοδήποτε σκοπό, ή προσλαμβάνονται σε έκτακτη βάση ή με σύμβαση,* |
|  |  |
| *2.* | *Έκτακτων υπαλλήλων ή με σύμβαση προσωπικού (εκτός της Εκπαιδευτικής Υπηρεσίας), οι οποίοι είτε προσλήφθηκαν πριν την 01.01.2012, είτε προσλήφθηκαν μετά την 01.01.2012, και απασχολήθηκαν συνολικά για είκοσι τέσσερις μήνες σε μειωμένη κλίμακα εισδοχής και διορίζονται σε θέση, χωρίς να έχει μεσολαβήσει διακοπή μεταξύ της ημερομηνίας διορισμού και της απασχόλησης σε έκτακτη βάση ή με σύμβαση,* |
| *3.* | *Έκτακτων υπαλλήλων ή με σύμβαση προσωπικού του οποίου διαφοροποιούνται οι όροι απασχόλησης, χωρίς να έχει μεσολαβήσει διακοπή στην απασχόληση, και, είτε είχαν προσληφθεί πριν την 01.01.2012, είτε είχαν προσληφθεί μετά την 01.01.2012 και έχουν ήδη απασχοληθεί συνολικά για είκοσι τέσσερις μήνες σε μειωμένη κλίμακα εισδοχής,* |
|  |  |
| *4.* | *Εκπαιδευτικών που απασχολούνται ή απασχολήθηκαν με σύμβαση ή ως αντικαταστάτες στο Υπουργείο Παιδείας και Πολιτισμού κατά την 1η Ιανουαρίου 2012 ή προγενέστερης ημερομηνίας,* |
|  |  |
| *5.* | *Τακτικού ωρομίσθιου κυβερνητικού προσωπικού που διορίζεται σε μόνιμη θέση, χωρίς να έχει μεσολαβήσει διακοπή της απασχόλησης, και* |
|  |  |
| *6.* | *Μόνιμου ή έκτακτου ή ωρομίσθιου προσωπικού νομικού προσώπου δημοσίου δικαίου που διορίζεται σε μόνιμη θέση στην κρατική υπηρεσία, καθώς και έκτακτου προσωπικού νομικού προσώπου δημοσίου δικαίου που προσλαμβάνεται σε έκτακτη βάση στην κρατική υπηρεσία, χωρίς να έχει μεσολαβήσει διακοπή της απασχόλησης, και, είτε είχε διοριστεί ή προσληφθεί πριν την 01.01.2012 στο νομικό πρόσωπο δημοσίου δικαίου, είτε είχε απασχοληθεί στο νομικό πρόσωπο δημοσίου δικαίου συνολικά για είκοσι τέσσερις μήνες σε μειωμένη κλίμακα εισδοχής.*  *Νοείται ότι η υπηρεσία σε μειωμένη κλίμακα εισδοχής στο νομικό πρόσωπο δημοσίου δικαίου συμψηφίζεται με υπηρεσία σε μειωμένη κλίμακα εισδοχής στην κρατική υπηρεσία για σκοπούς συμπλήρωσης των είκοσι τεσσάρων μηνών.* |

Σημειώνεται ότι σύμφωνα με το Άρθρο 17Α, Εδάφιο (1) του περί Αστυνομίας Νόμου (N.73(I)/2004) όπως τροποποιήθηκε μέχρι σήμερα, η προκήρυξη αφορά διορισμό εξειδικευμένων μελών της Αστυνομίας στη συνδυασμένη θέση, Λοχία (Κλίμακα Α8), Υπαστυνόμου (Κλίμακα Α9), Ανώτερου Υπαστυνόμου (Κλίμακα Α10), Αστυνόμου Β΄ (Κλίμακα Α12(ii)), όπως αυτή προβλέπεται στον εκάστοτε σε ισχύ κρατικό προϋπολογισμό, προσώπου το οποίο κατέχει αναγνωρισμένο με βάση την κειμένη νομοθεσία πανεπιστημιακό δίπλωμα ή τίτλο ή άλλο ισοδύναμο προσόν συναφές προς τα καθήκοντα της συνδυασμένης θέσης, όπως αυτά καθορίζονται κατά την προκήρυξη της:

Νοείται ότι:

(α) ο διορισμός προσώπου που είναι κάτοχος πανεπιστημιακού διπλώματος ή τίτλου ή άλλου ισοδύναμου προσόντος, (……), διενεργείται στο βαθμό του Λοχία.

(β) στις περιπτώσεις ειδικοτήτων, ο διορισμός προσώπου που είναι κατάλληλο και κατέχει αναγνωρισμένο με βάση την κειμένη νομοθεσία δίπλωμα τριτοβάθμιας εκπαίδευσης ή τριετούς μεταλυκειακού κύκλου σπουδών, διενεργείται στο βαθμό του Αστυφύλακα,

(γ) σε περίπτωση που μέλος της Αστυνομίας που φέρει το βαθμό του Λοχία ή ανώτερο βαθμό διορίζεται ως εξειδικευμένο μέλος της Αστυνομίας σε συνδυασμένη θέση, εντάσσεται στο βαθμό της συνδυασμένης θέσης που αντιστοιχεί στο βαθμό που κατείχε πριν το διορισμό του ως εξειδικευμένο μέλος της Αστυνομίας.

**ΚΑΘΗΚΟΝΤΑ ΚΑΙ ΕΥΘΥΝΕΣ**

|  |  |  |  |
| --- | --- | --- | --- |
|  | 1. | Εκτελεί καθήκοντα σχετικά με την εισαγωγή, συντήρηση, βελτίωση και ανάπτυξη της πληροφορικής στην Αστυνομία με βάση τα καθορισμένα πρότυπα και μεθοδολογίες, περιλαμβανομένων των ακολούθων: | |
|  |  | (α) | Διεξαγωγή μελετών σκοπιμότητας για την εισαγωγή μηχανογραφικών μεθόδων και διαδικασιών στην Αστυνομία. |
|  |  | (β) | Διεξαγωγή ερευνών και επισκοπήσεων, επεξεργασία προτάσεων, ετοιμασία εκθέσεων και υποβολή εισηγήσεων, για θέματα που χειρίζεται το Τμήμα Πληροφορικής, καθώς και εφαρμογή της σχετικής με τις αρμοδιότητες της Αστυνομίας νομοθεσία. |
|  |  | (γ) | Ανάλυση των αναγκών των διαφόρων Τμημάτων / Επαρχιών / Μονάδων / Υπηρεσιών της Αστυνομίας για ηλεκτρονική επεξεργασία στοιχείων και σχεδιασμό μηχανογραφημένων συστημάτων. |
|  |  | (δ) | Ετοιμασία τεχνικών προδιαγραφών και αξιολόγηση προσφορών για την αγορά μηχανογραφικού εξοπλισμού, προγραμμάτων και υπηρεσιών, την παρακολούθηση χρονοδιαγραμμάτων υλοποίησης, καθώς και την παραλαβή των παραδοτέων. |
|  |  | (ε) | Επίλυση προβλημάτων, σχεδιασμό, συντήρηση και διαχείριση Βάσεων Δεδομένων, μετάπτωση/μετεγκατάσταση δεδομένων (Data Migration). |
|  |  | (ζ) | Συνεργασία και επικοινωνία με διάφορους φορείς του δημόσιου τομέα, καθώς και εταιρίες του Ιδιωτικού τομέα, για την υλοποίηση έργων πληροφορικής στην Αστυνομία. |
|  |  | (η) | Παροχή υπηρεσιών υποστήριξης των χρηστών διαφόρων εφαρμογών, λογισμικών και συστημάτων που διαχειρίζεται το Τμήμα Πληροφορικής. |
|  |  | (θ) | Συμμετοχή σε υπηρεσιακές και άλλες επιτροπές / ομάδες εργασίας στην Κύπρο και το εξωτερικό, στις οποίες τον ορίζει διοικητικά ο Διευθυντής του Τμήματος Πληροφορικής. |
|  |  | (ι) | Παροχή της αναγκαίας βοήθειας στον Διευθυντή του Τμήματος Πληροφορικής σε εκπαιδευτικά και διοικητικά θέματα και γενικά στην επιτέλεση των καθηκόντων και ευθυνών του Τμήματος Πληροφορικής. |
|  | 2. | Εκτελεί οποιοδήποτε άλλα καθήκοντα του ανατεθούν. | |

**ΑΠΑΙΤΟΥΜΕΝΑ ΠΡΟΣΟΝΤΑ**

Οι υποψήφιοι θα πρέπει:-

|  |  |
| --- | --- |
| (1) | Να είναι πολίτες της Κυπριακής Δημοκρατίας. |
| (2) | Πανεπιστημιακό δίπλωμα ή τίτλος στην Επιστήμη των Ηλεκτρονικών Υπολογιστών ή/και της Πληροφορικής.  (Σημ.: Ο όρος “Πανεπιστημιακό δίπλωμα ή Τίτλος” καλύπτει και μεταπτυχιακό δίπλωμα, διδακτορικό ή/και τίτλο και θα πρέπει να είναι αναγνωρισμένα από το ΚΥ.Σ.Α.Τ.Σ.). |
| (3) | Εγγραφή ως μέλος Επιστημονικού και Τεχνικού Επιμελητηρίου Κύπρου στον οικείο κλάδο Μηχανικής της Πληροφορικής, σύμφωνα με τη σχετική νομοθεσία. |
| (4) | Αποδεδειγμένη μετασπουδαστική επαγγελματική πείρα τουλάχιστον ενός (1) έτους στην Πληροφορική και τα Σχεσιακά Συστήματα Διαχείρισης Βάσεων Δεδομένων (RDBMS), περιλαμβανομένων και σχετικών εργαλείων. |
| (5) | Πολύ καλή γνώση της Ελληνικής και της Αγγλικής γλώσσας, όπως αυτές ορίζονται στον εκάστοτε σε ισχύ κατάλογο αποδεκτών τεκμηρίων γνώσης γλωσσών, της Επιτροπής Δημόσιας Υπηρεσίας (<http://www.psc.gov.cy>). |
| (6) | Ακεραιότητα χαρακτήρα, διοικητική και οργανωτική ικανότητα, πρωτοβουλία, υπευθυνότητα και ευθυκρισία. |
| (7) | Να έχουν εκπληρώσει τις στρατιωτικές τους υποχρεώσεις ή να έχουν νόμιμα απαλλαγεί από αυτές, όχι όμως για λόγους υγείας.  Οι υποψήφιοι, να υποβάλουν Πιστοποιητικό Στρατολογικής Κατάστασης «ΤΥΠΟΥ Α΄» ΠΛΗΡΕΣ (Έντυπο Ε.Φ. 136Α), που να έχει εκδοθεί κατά τη χρονική περίοδο ενός έτους πριν από την ημερομηνία προκήρυξης, στο οποίο να φαίνονται όλες οι στρατολογικές μεταβολές και που να αποδεικνύει την ολοκλήρωση της στρατιωτικής θητείας ή τη νόμιμη απαλλαγή. Το έγγραφο αυτό, εκδίδεται από τα Στρατολογικά Γραφεία, και τα Κέντρα Εξυπηρέτησης του Πολίτη.  Οποιαδήποτε άλλα έγγραφα δεν θα γίνονται αποδεκτά και η αίτηση θα απορρίπτεται.  Ως ημερομηνία εκπλήρωσης των στρατιωτικών υποχρεώσεων για την παρούσα διαδικασία, θεωρείται η τελευταία ημερομηνία υποβολής των αιτήσεων. |
| (8) | Να έχουν λευκό Ποινικό Μητρώο. |
| (9) | Να μην τους έχει αφαιρεθεί η δυνατότητα κατοχής όπλου από την κατά περίπτωση  αρμόδια αρχή. |
| (10) | Να μην έχουν καταδικαστεί για αδίκημα σοβαρής μορφής που ενέχει έλλειψη τιμιότητας ή ηθική αισχρότητα. |

**ΕΠΙΠΡΟΣΘΕΤΑ ΠΡΟΣΟΝΤΑ**

|  |  |
| --- | --- |
| (1) | Αποδεδειγμένη επαγγελματική πείρα στα Σχεσιακά Συστήματα Διαχείρισης Βάσεων Δεδομένων (RDBMS) Oracle, MSSQL Server ή/και MySQL, θα αποτελεί πλεονέκτημα. Η εν λόγω πείρα θα μοριοδοτείται ανάλογα. |
| (2) | Αποδεδειγμένη επαγγελματική πείρα σε εργασίες μετεγκατάστασης / μετάπτωσης δεδομένων (Data Migration), θα αποτελεί πλεονέκτημα. Η εν λόγω πείρα θα μοριοδοτείται ανάλογα. |
| (3) | Μεταπτυχιακό δίπλωμα μετά από σπουδές ενός (1) τουλάχιστον ακαδημαϊκού έτους σε θέμα ή θέματα που αναφέρονται στον αύξων Αρ. 2 των Απαιτούμενων Προσόντων, θα μοριοδοτείται ανάλογα. |
| (4) | Αποδεδειγμένη γνώση ή/και επαγγελματική πείρα σε γλώσσες προγραμματισμού ανάπτυξης διαδικτυακών και άλλων εφαρμογών αποτελεί επιπρόσθετο προσόν το οποίο θα ληφθεί υπόψη. Η εν λόγω πείρα θα μοριοδοτείται ανάλογα. |

**ΔΙΑΔΙΚΑΣΙΕΣ ΑΞΙΟΛΟΓΗΣΗΣ**

|  |  |
| --- | --- |
| (1) | Η Συμβουλευτική Επιτροπή Επιλογής, αφού αξιολογήσει τις αιτήσεις που θα υποβληθούν θα καλέσει τους υποψήφιους που ικανοποιούν τα απαιτούμενα στην προκήρυξη προσόντα, σε προφορική ή/και γραπτή εξέταση σε θέματα συναφή με τα καθήκοντα της θέσης. |
| (2) | Θα πιστοποιηθεί η καλή κατάσταση της υγείας των υποψηφίων, η άρτια σωματική διάπλασή τους και η σωματική και πνευματική τους καταλληλότητα, για να εκτελούν τα καθήκοντα στα οποία θα απασχολούνται μετά την πρόσληψή τους. Η πιστοποίηση αυτή θα γίνεται μετά από σχετικές εξετάσεις, από κυβερνητικό ιατρικό λειτουργό. Τα πιο πάνω, διαπιστώνονται με βάση τα κριτήρια που καθορίζονται στον Πίνακα «Α» των περί Αστυνομίας (Γενικών) Κανονισμών (Κ.Δ.Π. 51/89).  Οι υποψήφιοι θα υποβάλλονται στις εξετάσεις αυτές, κατόπιν συνεννόησης με το Γραφείο Προσλήψεων της Αστυνομίας Κύπρου. |
| (3) | Οι υποψήφιοι θα υποβληθούν σε Έλεγχο Ανίχνευσης Ναρκωτικών Ουσιών (Narcotest), με αρνητικό αποτέλεσμα. O έλεγχος διενεργείται από το Γενικό Χημείο του Κράτους. |
| Επιπλέον, οι υποψήφιοι πρέπει να μην έχουν απολυθεί ή να μην έχουν τερματιστεί οι υπηρεσίες τους στο παρελθόν από τη Δημόσια Υπηρεσία της Δημοκρατίας ή από Οργανισμό Δημοσίου Δικαίου για ποινικό αδίκημα ή πειθαρχικό παράπτωμα. | |
| Επιπρόσθετα, οι υποψήφιοι θα πρέπει να παρέχουν τις πληροφορίες, που πιθανόν να απαιτηθούν, αναφορικά με το παρελθόν ή την προγενέστερή τους εργασία ή οποιοδήποτε άλλο ζήτημα που αφορά την πρόσληψή τους στην Αστυνομία και αν οποιοσδήποτε υποψήφιος στην αίτησή του ή σε σχέση με την αίτησή του για πρόσληψη, προβαίνει σε οποιαδήποτε ψευδή δήλωση και ακολούθως διορίζεται στην Αστυνομία, διαπράττει ποινικό αδίκημα και σε περίπτωση καταδίκης θα απολύεται από την Αστυνομία. | |
| Τονίζεται ότι, υποψήφιοι που αποτυγχάνουν σε οποιαδήποτε εξέταση ή δεν παρουσιαστούν στον καθορισμένο τόπο και χρόνο για οποιαδήποτε εξέταση, αποκλείονται από την περαιτέρω διαδικασία αξιολόγησης. | |

**ΚΑΤΑΒΟΛΗ ΑΠΟΖΗΜΙΩΣΗΣ**

Η αίτηση για παραίτηση μέλους από την Αστυνομία κατά τη διάρκεια της περιόδου των πρώτων έξι (6) ετών από την ημερομηνία διορισμού του, αυτή θα γίνεται αποδεκτή μόνο εφόσον το μέλος καταβάλει εύλογη αποζημίωση, το ύψος της οποίας θα υπολογίζεται με βάση το κόστος των εξετάσεων, δοκιμασιών, μετρήσεων, ελέγχων και των άλλων διαδικασιών που του αναλογούν για την πρόσληψή του στην Αστυνομία, το κόστος της στολής και εξάρτησης που του χορηγήθηκε και το κόστος των εκπαιδεύσεων που του παραχωρήθηκαν. Στην προαναφερόμενη χρονική περίοδο των έξι (6) ετών, δεν θα συνυπολογίζονται οποιεσδήποτε άδειες απουσίας χωρίς απολαβές και οι παρατάσεις αδειών ασθένειας, με εξαίρεση τις άδειες απουσίας χωρίς απολαβές για λόγους δημοσίου συμφέροντος.

Δεν θα απαιτείται η καταβολή οποιασδήποτε αποζημίωσης, σε περίπτωση που το μέλος παραιτείται μέσα στο χρονικό διάστημα του ενός μηνός, από την ημερομηνία διορισμού του στην Αστυνομία, σε περίπτωση που παραιτείται από τη θέση γιατί έχει διοριστεί σε άλλη θέση στην Αστυνομία και σε περίπτωση οι υπηρεσίες του τερματιστούν για λόγους υγείας.

**ΔΙΚΑΙΩΜΑ ΣΥΜΜΕΤΟΧΗΣ ΣΤΗ ΔΙΑΔΙΚΑΣΙΑ ΠΡΟΣΛΗΨΗΣ**

Δικαίωμα συμμετοχής στην όλη διαδικασία πρόσληψης θα έχουν όσοι πληρούν τα προσόντα που προνοούν οι σχετικοί Νόμοι και Κανονισμοί και καταβάλουν το ποσό των €45, κατά την υποβολή της αίτησης, μέσω του συστήματος αποδοχής πληρωμών της JCC, που αποτελεί το τελευταίο στάδιο επιτυχούς υποβολής της αίτησης. Τα τέλη δεν επιστρέφονται στους υποψηφίους, σε οποιαδήποτε περίπτωση μη συμμετοχής τους στην όλη διαδικασία πρόσληψης.

**ΥΠΟΒΟΛΗ ΑΙΤΗΣΕΩΝ**

1. Αιτήσεις υποβάλλονται μόνο μέσω του ιστότοπου [**www.gov.cy**](http://www.gov.cy/) στη θεματική ενότητα «Εργασία και Ασφάλιση-> Αιτήσεις».

(2) Για να προχωρήσει με τη συμπλήρωση της ηλεκτρονικής αίτησης, ο αιτητής θα πρέπει εκ των προτέρων, να δημιουργήσουν προφίλ ως Πολίτης (Φυσικό Πρόσωπο) στο CY Login, το οποίο θα πρέπει να ταυτοποιηθεί. Η ταυτοποίηση προφίλ γίνεται με τους ακόλουθους τρόπους:

α) Μέσω των ηλεκτρονικών τραπεζών (eBanking)

β) Για άτομα με κυπριακή ταυτότητα, μέσω βιντεοκλήσης με λειτουργούς των ΚΕΠ

κατόπιν ραντεβού

γ) Με προσωπική επιτόπου επίσκεψη σε Κέντρο Ταυτοποίησης κατόπιν

ραντεβού.

Περισσότερες πληροφορίες για τους τρόπους ταυτοποίησης δίνονται στο ακόλουθο σύνδεσμο(link) <https://cge.cyprus.gov.cy/cyloginregistration/knowledgebase/help/identification>

Οι υποψήφιοι που έχουν ήδη πιστοποιημένο προφίλ από προηγούμενες φορές ή για κάποιο άλλο λόγο, να μην δημιουργήσουν νέο προφίλ. Σε περίπτωση που ο πολίτης δεν θυμάται τα στοιχεία του, υπάρχει ο μηχανισμός «Ξέχασα το όνομα Χρήστη», «Ξέχασα τον Κωδικό».

(3) Κατά τη διαδικασία συμπλήρωσης της αίτησης, θα πρέπει να σαρώνονται και υποβάλλονται όλα τα σχετικά πιστοποιητικά.

(4) Ως ημερομηνία έναρξης υποβολής των αιτήσεων, καθορίζεται η **Δευτέρα 27/11/2023 και ώρα 09:00**, η οποία εκπνέει την **Τετάρτη 03/01/2024 και ώρα 14:00**. Αιτήσεις οι οποίες υποβάλλονται εκπρόθεσμα, θα απορρίπτονται αυτόματα από το σύστημα.

(5) Η ορθή συμπλήρωση των αιτήσεων, συνιστά αποκλειστική ευθύνη των υποψηφίων.

(α) Αιτήσεις οι οποίες θα γίνονται αποδεκτές από το σύστημα και στη συνέχεια διαπιστωθεί ότι τούτο έγινε στη βάση πλαστών, ψευδών, ή /και παραπλανητικών στοιχείων/εγγράφων, πέραν της ποινικής ευθύνης που τυχόν θα υπέχει ο αιτητής, όπως προνοείται από την υφιστάμενη νομοθεσία, θα απορρίπτονται και ο αιτητής θα αποκλείεται από την περαιτέρω διαδικασία αξιολόγησης, έστω και εάν στο μεταξύ έχει επιτύχει σε άλλες διαδικασίες αξιολόγησης, όπως αυτές προβλέπονται στην παρούσα προκήρυξη.

(β) Εάν διαπιστωθεί σε οποιοδήποτε στάδιο της όλης διαδικασίας, ότι υποψήφιοι δεν πληρούν οποιοδήποτε από τα απαιτούμενα προσόντα, θα αποκλείονται από τις περαιτέρω διαδικασίες αξιολόγησης.

(γ) Στις περιπτώσεις (α) και (β) πιο πάνω, σε κανένα υποψήφιο θα επιστρέφονται τα τέλη που κατέβαλε, κατά την υποβολή της αίτησής του.

(6) Αιτήσεις που υποβλήθηκαν στο παρελθόν δεν θα ληφθούν υπόψη.